Správa zo zahraničnej pracovnej cesty- zasadnutie Výboru pre vzdelávanie Rady EÚ

1. Účastníci ZPC:

PhDr. Kristína Vaníková

Ministerstvo školstva, vedy, výskumu a športu, sekcia medzinárodnej spolupráce a európskych záležitostí, odbor európskych vzťahov, Černyševského 27, štátny radca, anglický jazyk a nemecký jazyk.

2. Zahraničná pracovná cesta:

Belgicko, Brusel, 16.10.2014- Council of the EU
Justus Lipsius, Rue de la Loi 175, Brussels

Zasadnutie Výboru pre vzdelávanie Rady EÚ. Cestovné náklady, pobytové náklady a iné výdavky sú financované z rozpočtu SK PRES MŠVVaŠ SR. 

3. Rámcový program pobytu:

16.10.2014  	odlet do Bruselu	
16.10.2014	zasadnutie Výboru pre vzdelávanie Rady EÚ
16.10.2014	odlet do Bratislavy

4. Stručný priebeh rokovaní:

Informácie Komisie

Komisia prezentovala štúdiu, ktorá sa týkala vplyvu programu Erasmus na zamestnanosť, rozvoj zručností, pracovnú mobilitu študentov a internacionalizáciu inštitúcii vysokoškolského vzdelávania. Výsledok štúdie poukazuje na pozitívny vplyv Erasmu, ktorý do značnej miery prispel k zvýšeniu úrovne zamestnanosti mladých ľudí a k pracovnej mobilite. V rámci štúdie sa realizovalo 5 online prieskumov, do ktorých sa zapojilo až 80 000 respondentov. Z prieskumu vyplynulo, že viac ako 85 percent študentov študujúcich alebo pracujúcich v rámci programu Erasmus sa zapojilo do programu s cieľom zvýšiť svoje šance zamestnať sa v zahraničí. Pri študentoch, ktorí majú medzinárodné skúsenosti je až o polovicu menej pravdepodobné, že sa stanú dlhodobo nezamestnanými. 5 rokov po ukončení štúdia, je miera nezamestnanosti študentov programu Erasmus o 23% nižšia. Program Erasmus obohacuje študentov, nielen tým, že rozširuje ich obzory, ale študenti nadobúdajú schopnosti ako sú: riešenie problémov, rozhodnosť, zvedavosť, jasnosť a stávajú sa viac tolerantnejšími a sebavedomejšími. Práve tieto prierezové zručnosti sú vyhľadávané až u 92 percent zamestnávateľov, pričom Erasmus zvyšuje šancu zamestnať sa v porovnaní s ostatnými študentmi o 42 percent. Nový program Erasmus + bude dostupnejší, kvalitnejší a bude mať väčší dopad na študentov. Prinesie príležitosť vycestovať do zahraničia viac ako 2 miliónom študentov vysokých škôl a 450,000 stážistom. Jedným zo zámerov je poskytnúť finančnú podporu  pre tých, ktorí ju najviac potrebujú.

Návrh záverov Rady o podnikateľstve vo vzdelávaní a odbornej príprave

Komisia tiež prezentovala finálnu správu tematickej pracovnej skupiny pre  podnikateľské vzdelávanie. V rokoch 2012-2013 prebehla aktívna spolupráca s členmi, zainvolvovanými členskými štátmi, sociálnymi partnermi a európskymi inštitúciami. Jednou z častí finálnej správy tematickej skupiny pre podnikateľské vzdelávanie bola aj schéma podnikateľského ekosystému, ktorá zobrazila prepojenosť medzi viacerými zložkami: vyučujúcimi, výsledkami študentov, ich kariérou, národnou vládou, podnikmi a spoločnosťou. Koherentný prístup so spoločnou víziou  zvyšuje efektivitu a vplyv. Integrácia podnikateľského vzdelávania do súčasnej existujúcej stratégie by mala odzrkadľovať jeho prierezovú podstatu. Je dôležité podporovať partnerstvá medzi jednotlivými subjektmi, aby spoločne pracovali na zmene. Zúčastnené strany (napr. podnikatelia) sú nedostatočne  zapojené vo vývoji a implementácii podnikateľského vzdelávania na národnej úrovni. Partneri by mali byť zahrnutí pri vyvíjaní, plánovaní, implementovaní a vyhodnocovaní stratégií a aktivít na všetkých úrovniach. Partnerstvá budú viac efektívne ak budú budované na základe existujúcich štruktúr a organizácií. Použitie európskych fondov napr. Erasmus+ môže partnerstvá značne podporiť.
V súčasnosti sú start- upy podceňované, nie sú vnímané ako kariérna cesta a  začínajúci podnikatelia získavajú málo podpory, či už v rámci procesu vzdelávania alebo v procese odbornej prípravy. Práve vzdelávanie by malo zohrávať kľúčovú rolu v podporovaní ašpirujúcich podnikateľov. Podnikanie by malo byť propagované ako jedna z kariérnych možností. Bolo by prínosné, vykonať kariérne prieskumy a vytvoriť kampaň na upovedomenie spoločnosti o možnosti podnikania.

Viaceré štáty (napr. FR, UK, DE..) v rámci diskusie o finálnom návrhu záverov Rady žiadali odstrániť odkaz na závery vypracované tematickou pracovnou skupinou pre podnikateľské vzdelávanie vzhľadom na to, že členské štáty sa s ňou nemali možnosť vopred oboznámiť. COM túto zmienku považuje za legitímnu a navrhuje ju v texte ponechať, hoci v pozmenenej forme. PRES súhlasilo a preferuje preformulovanie pred úplným odstránením zmienky. Ďalším problematickým článkom bola zmienka o podpore iniciatív s cieľom rozvíjať a rozširovať podnikateľské zručnosti a kompetencie v rámci európskeho výskumného priestoru. (UK, LV, SE, NL, DK, BE, IE, BG) UK naďalej drží voči textu ako celku všeobecnú výhradu pre preskúmanie. Vo všeobecnosti členské štáty vyjadrili podporu textu ako celku.  

Podkladový materiál o ekonomických aspektoch vo vzdelávaní 

Prezentovaný podkladový materiál bol pripravený Komisiou s cieľom poskytnúť informácie k politickej diskusii v decembri 2014 pokiaľ ide o „Ekonomické aspekty vo vzdelávaní a príprave v kontexte strednodobého hodnotenia stratégie EU 2020“. Makroekonomická analýza poskytla presvedčujúce argumenty, aby sa investovalo do vzdelávania v kontexte stratégie EÚ 2020. Členské štáty by mali  investovať do vzdelávania aj odbornej prípravy v rámci stratégie EU 2020, pričom môžu využiť pomoc EÚ jej programy, prostriedky a nástroje. Dokument je k dispozícii v elektronickej podobe. 

Rôzne

V rámci bodu rôzne distribuovalo Lotyšsko pozvánku na stretnutie vysokých úradníkov piateho zasadnutia ministrov školstva ASEM, ktorá sa uskutoční 10.-11. novembra v Rige. 

5. Zhrnutie:

Na zasadnutí Výboru pre vzdelávaní sa pokračovalo v diskusii o návrhoch záverov Rady o podnikateľskom vzdelávaní. Vo všeobecnosti členské štáty podporujú text dokumentu, hoci v prípade zmienky o záveroch tematickej pracovnej skupiny pre podnikateľské vzdelávanie a v otázke referencie o podpore iniciatív s cieľom rozvíjať a rozširovať podnikateľské zručnosti a kompetencie v rámci európskeho výskumného priestoru sa názory členských štátov líšili. UK naďalej drží voči textu ako celku všeobecnú výhradu pre preskúmanie. COM predstavila štúdiu o vplyve programu Erasmus na zamestnanosť, rozvoj zručností, pracovnú mobilitu študentov a internacionalizáciu inštitúcii vysokoškolského vzdelávania. COM sa venovala aj otázke záverov tematickej pracovnej skupiny pre podnikateľské vzdelávanie. 

7.   Prehľad prinesenej dokumentácie a miesto jej uloženia

Dokumenty sú k dispozícii prostredníctvom siete Extranet.

8.   Osobitne vyhodnotený očakávaný prínos ZPC

Zahraničná pracovná cesta splnila účel v plnom rozsahu.

9.    Spôsob zverejnenia výsledkov ZPC, prenos získaných informácií

Správa zo ZPC je k dispozícii na intranete, zaslaná na vedomie.

Správu vypracoval: PhDr. Kristína Vaníková, OEV, MŠVVaŠ SR

Dátum: 30.10.2014

Správu schválil: PhDr. Marek Moška, PR OEV, MŠVVaŠ SR

Mgr. Ivar Štaffa, PGR SMSEZ, MŠVVaŠ SR	

Poznámka: Správu zo ZPC je potrebné vypracovať do 10 dní od jej ukončenia a predložiť na Sekciu medzinárodnej spolupráce